<classify> WAZIRI Mkuu Kassim Majaliwa amempa siku tatu Kaimu Mweka Hazina wa Halmashauri ya Itigi mkoani Singida, Optatus Likiliwike arejeshe Sh milioni 1.6 ambazo alijilipa posho kinyume cha utaratibu.Kabla sijamaliza ziara Oktoba 7, nataka nione pay in slip kuthibitisha kuwa fedha hiyo imerudishwa. Adhabu yako kaweke fedha benki, niione hiyo pay in slip kabla sijaondoka, alisema.Alitoa agizo hilo jana wakati akizungumza na watumishi wa wilaya ya Manyoni, ambao wanajumuisha Halmashauri za Wilaya za Itigi na Manyoni.Wewe si ndiye Otto au Optatus? Mwezi Julai ulilipwa posho ya safari ili uende Dodoma kukamilisha mahesabu ya bajeti lakini hukwenda. Taratibu za fedha zinasema ukitumia fedha, urejeshe, wewe ulifanyaje? alihoji Waziri Mkuu.Nilichukua fedha lakini kutokana na majukumu mengi niliyo nayo sikwenda, nikawa naenda wikiendi na kuna kazi nyingine haikuwa ni lazima niwepo Dodoma, alijibu Likiliwike.Katika hatua nyingine, Waziri Mkuu alimtaka ofisa huyo arejeshe Sh milioni 196 za ujenzi wa ofisi ya halmashauri, ambazo zimetumika kinyume na zilivyopangwa. Hizi fedha zilitengwa kwa ajili ya ujenzi wa ofisi. Hizi ni fedha za retention, ni nani alikiuka maelekezo na kuamua kuzitumia kwa kazi nyingine? Waziri Mkuu alijibiwa kwamba ni mkurugenzi na mweka hazina waliokuwepo kabla yake.Waziri Mkuu alimuagiza Mkurugenzi wa Halmashauri ya Itigi, John Mgalula ambaye aliteuliwa wiki iliyopita, asimamie marejesho ya posho za Likiliwike na marejesho ya Sh milioni 196 ambazo mweka hazina huyo aliahidi kuwa halmashauri yake imetenga Sh milioni 70 ili zirejeshwe kila mwaka.Alisema wanapaswa kutenga fedha zaidi ili fedha hiyo irejeshwe haraka kwa Wakala wa Majengo nchini TBA, ambaye ni mkandarasi wa jengo la ofisi za halmashauri hiyo. Likiliwike alisema kwamba fedha zinazodaiwa kutumika, zilikuwa zimetumwa na Hazina kwa ajili ya ujenzi wa ofisi, lakini zilichotwa na uongozi uliopita ili zitumike kuweka miundombinu ya kuanzisha halmashauri mpya ya Itigi.Alisema waliohusika ukiukwaji huo ni Mkurugenzi aliyepita, Pius Luhende na Mweka Hazina aliyepita Charles Mnamba. Hata hivyo, alikiri kwamba fedha hizo hazikuombewa kibali cha matumizi hayo.Akiweka jiwe la msingi kwenye jengo hilo, Waziri Mkuu alisema anaweka jiwe hilo kwa sababu ameridhishwa na maelezo ya Meneja wa TBA kuhusu ujenzi wa jengo hilo. Aliwataka madiwani wa halmashauri hiyo, wahoji matumizi ya fedha hizo na wawaorodheshe wote waliohusika na matumizi mabaya ya fedha hizo.Kaeni na mkaguzi wenu wa ndani, awape taarifa juu ya matumizi hayo, alisema.Pia, Waziri Mkuu aliwataka watumishi wa umma waheshimiane na watambue mamlaka nyingine kama za madiwani. Pia aliwataka wafuate taratibu na kanuni za utumishi na siyo wafanyie mambo holela.  <topic>: kitaifa 